Δεν έχουν τέλος –καθώς φαίνεται– τα οικονομικά σκάνδαλα στους ΟΤΑ της χώρας. Αλλος ένας αυτοδιοικητικός, ο πρώην δήμαρχος Νιγρίτας Σερρών αυτή τη φορά, φέρεται ότι εμπλέκεται σε υπόθεση υπεξαίρεσης 450.000 ευρώ, μαζί με δύο δημοτικούς υπαλλήλους.

Ο εισαγγελέας Εφετών Θεσσαλονίκης, Ευάγγελος Μαδεμλής, προτείνει να παραπεμφθούν σε δίκη, στο Τριμελές Εφετείο Κακουργημάτων, για συνέργεια σε υπεξαίρεση, ο πρώην δήμαρχος Νιγρίτας, Νικόλαος Βαλδίκας, καθώς και ο προϊστάμενος της Οικονομικής Υπηρεσίας του δήμου κατά τα έτη 2003 έως 2007.

Οπως αναφέρει προς το Συμβούλιο Εφετών ο ανώτερος εισαγγελικός λειτουργός, «με πρόθεση και παραλείψεις που συνιστούν εξακολούθηση του ίδιου εγκλήματος και με ενότητα δόλου δράσης, οι δυο τους παρείχαν συνδρομή σε δημοτικό εισπράκτορα του Δήμου Νιγρίτας να τελέσει υπεξαίρεση στην υπηρεσία κατ’ εξακολούθηση».

Ο δημοτικός εισπράκτορας για τέσσερα χρόνια, από το 2003 μέχρι και το 2007, φέρεται ότι υπεξαίρεσε από τον Δήμο Νιγρίτας συνολικό χρηματικό ποσό 450.000 ευρώ από τη μη απόδοση εισπραχθέντων χρηματικών ποσών που καταβλήθηκαν από δημότες-οφειλέτες για ύδρευση, αποχέτευση, βοσκές, παραβάσεις του ΚΟΚ, μισθώματα δημοτικών αγροτεμαχίων, μισθώματα δημοτικών ακινήτων, καταστημάτων και τέλη ακίνητης περιουσίας.

Ο δημοτικός υπάλληλος εισέπραττε το εκάστοτε οφειλόμενο χρηματικό ποσόν από κάθε δημότη-οφειλέτη, θέτοντας στον οικείο λογαριασμό τη σφραγίδα «εισπράχθηκε».

Ωστόσο, παρακρατούσε και ιδιοποιούνταν παράνομα τα χρηματικά ποσά, δίχως να εκδώσει διπλότυπο είσπραξης.

Πέτυχε έτσι να ιδιοποιηθεί παράνομα το προαναφερόμενο συνολικό χρηματικό ποσόν με τη γνώση και ανοχή τους, υπό τις ιδιότητες του μεν πρώτου κατηγορουμένου ως δημάρχου, του δε δεύτερου κατηγορουμένου ως προϊσταμένου της Οικονομικής Υπηρεσίας και ελεγκτή Εσόδων-Εξόδων.

Η απόφαση του Συμβουλίου Εφετών Θεσσαλονίκης αναμένεται να αποτυπωθεί σε βούλευμα τις επόμενες εβδομάδες.